作者:上官昭容
標題:遊長寧公主流杯池二十五首
內容:逐仙賞，展幽情，逾昆閬，邁蓬瀛。遊魯館，陟秦臺。汙山壁，愧瓊瑰。檀欒竹影，飆f2松聲。不煩歌吹，自足娛情。仰循茅宇，俯眄喬枝。煙霞問訊，風月相知。枝條鬱鬱，文質彬彬。山林作伴，松桂為鄰。清波洶湧，碧樹冥濛。莫怪留步，因攀桂叢。莫論圓嶠，休說方壺。何如魯館，即是仙都。玉環騰遠創，金埒荷殊榮。弗玩珠璣飾，仍留仁智情。鑿山便作室，憑樹即為楹。公輸與班爾，從此遂韜聲。登山一長望，正遇九春初。結駟填街術，閭閻滿邑居。鬥雪梅先吐，驚風柳未舒。直愁斜日落，不畏酒尊虛。霽曉氣清和，披襟賞薜蘿。玳瑁凝春色，琉璃漾水波。跂石聊長嘯，攀松乍短歌。除非物外者，誰就此經過。暫爾遊山第，淹留惜未歸。霞窗明月滿，澗戶白雲飛。書引藤為架，人將薜作衣。此真攀玩所，臨睨賞光輝。放曠出煙雲，蕭條自不群。漱流清意府，隱幾避囂氛。石畫妝苔色，風梭織水文。山室何為貴，唯餘蘭桂燻。策杖臨霞岫，危步下霜蹊。志逐深山靜，途隨曲澗迷。漸覺心神逸，俄看雲霧低。莫怪人題樹，只為賞幽棲。攀藤招逸客，偃桂協幽情。水中看樹影，風裡聽松聲。攜琴侍叔夜，負局訪安期。不應題石壁，為記賞山時。泉石多仙趣，巖壑寫奇形。欲知堪悅耳，唯聽水泠泠。巖壑恣登臨，瑩目複怡心。風篁類長笛，流水當鳴琴。懶步天臺路，惟登地肺山。幽巖仙桂滿，今日恣情攀。暫遊仁智所，蕭然松桂情。寄言棲遁客，勿複訪蓬瀛。瀑溜晴疑雨，叢篁晝似昏。山中真可玩，暫請報王孫。傍池聊試筆，倚石旋題詩。豫彈山水調，終擬從鐘期。橫鋪豹皮褥，側帶鹿胎巾。借問何為者，山中有逸人。沁水田園先自多，齊城樓觀更無過。倩語張騫莫辛苦，人今從此識天河。參差碧岫聳蓮花，潺湲綠水瑩金沙。何須遠訪三山路，人今已到九仙家。憑高瞰險足怡心，菌閣桃源不暇尋。餘雪依林成玉樹，殘霙點岫即瑤岑。